***О б р аз л о ж е њ е***

Правни основ за доношење Одлуке о изменама и допуни Одлуке о јавном градском и приградском превозу путника на територији Града Ниша је члан 13 Закона о комуналним делатностима (''Службени гласник Републике Србије'', број 88/2011), којим је прописано да скупштина јединице локалне самоуправе одлукама прописује начин обављања комуналне делатности, као и општа и посебна права и обавезе вршилаца комуналне делатности и корисника услуга на својој територији.

Нацртом Одлуке о изменама и допуни Одлуке о јавном градском и приградском превозу путника на територији Града Ниша, који је израђен на предлог ЈКП Дирекција за јавни превоз Града Ниша и Одељења комуналне полиције, најпре је чланом 24 прописана могућност да се путницима који имају месечну или полумесечну карту или легитимацију за бесплатну вожњу, али је у моменту контроле нису имали код себе, издата опомена за плаћање доплатне карте поништи, на основу захтева за рекламацију, и достављене важеће исправе купљене најмање дан раније пре извршене контроле. Овакво решење је засновано и на захтеву Удружења за заштиту потрошача „Форум“ из Ниша, које је покренуло иницијативу да путници који су унапред платили за услугу превоза треба да буду ослобођени обавезе плаћања доплатне карте.

Такође, у наведеном смислу је и Заштитница грађана затражила измену Одлуке, односно уважавање рекламација грађана који у тренутку контроле немају код себе возну карту односно исправу на основу које имају право на бесплатан превоз, уколико исту приликом подношења захтева за рекламацију доставе на увид.

У наведеној Одлуци изменом члана 28 којим су прописане забране понашања путника у аутобусу, између осталих и увођење животиња у аутобус, извршено је усаглашавање са одредбама Закона о кретању уз помоћ пса водича (“Службени гласник РС“, бр. 29/2015) којим је прописано да особа која се креће уз помоћ пса водича има право на коришћење свих превозних средстава у јавном превозу, под којим се подразумева и градски превоз, и да особа која се креће уз помоћ пса водича не плаћа возну карту за пса водича, без обзира на смер и дужину пута на територији Републике Србије.

Законом о прекршајима (“Службени гласник РС“, бр.65/13) који је ступио на снагу 01.03.2014. године уведен је и институт прекршајног налога у области прекршајних санкција, па је, ради омогућавања овлашћеним лицима, тј. инспекцијским органима и комуналној полицији, да у складу са законом, издају прекршајне налоге, одлуком прописано да се за поједине прекршаје, изриче казна у фиксном износу. Прекршајни налози су прописани за понашања путника у аутобусу, која се сматрају забрањеним (члан 28), као и у случајевима недостатака информација, односно обележја у возилима, којима се обавља комунална делатност градског и приградског превоза путника (члан 36).

Применом прекршајног налога постиже се превентивно дејство у циљу спречавања чињења прекршаја, и доприноси растерећењу рада прекршајног суда, у смислу да се за теже прекршаје подноси захтев суду за покретање прекршајног поступка, док ће за поједине прекршаје овлашћени органи издавати прекршајни налоге.

У смислу претходно наведеног, Управа за комуналне делатности, енергетику и саобраћај, израдила је нацрт Одлуке о изменама и допуни Одлуке о јавном градском и приградском превозу путника на територији Града Ниша.

УПРАВА ЗА КОМУНАЛНЕ ДЕЛАТНОСТИ,

ЕНЕРГЕТИКУ И САОБРАЋАЈ

|  |  |
| --- | --- |
| У Нишу,  децембра 2015. године | НАЧЕЛНИК  Миодраг Брешковић |